ไฟแนนเชียลไดเจสต์
CHUO ร่วมทุนญี่ปุ่นตั้งบริษัทที่ปรึกษา
15 ม.ค. 2556

CHUO ร่วมทุนญี่ปุ่นตั้งบริษัทที่ปรึกษา
นายคิอิชิ โอคุยามา ประธานเจ้าหน้าที่การเงินและเลขานุการบริษัท บริษัท ชูโอ เซ็นโก (ประเทศไทย) หรือ CHUO แจ้งว่า คณะกรรมการบริษัทมีมติเมื่อวันที่ 10 ม.ค. 2556 ให้ร่วมลงทุนจัดตั้งบริษัทย่อยแห่งใหม่ขึ้น คือ บริษัท 7Note Co.,Ltd. ซึ่งจะทำธุรกิจที่ปรึกษาการลงทุน และบริการสมาชิกด้วยทุนจดทะเบียน 5 ล้านบาท โดย CHUO จะถือหุ้น 60% และอีก 40% ถือโดยบริษัท Geo Brain Corporation ซึ่งเป็นบริษัทญี่ปุ่นที่ทำธุรกิจสนับสนุนการตลาด เว็บไซต์ กิจกรรมส่งเสริมการตลาด และการผลิตโฆษณา มีทุนจดทะเบียน 30 ล้านบาท 
ทั้งนี้บริษัทร่วมทุนที่จะจัดตั้งขึ้นนี้ จะช่วยสร้างเครือข่ายลูกค้าใหม่โดยเน้นผู้ลงทุนและบริษัทญี่ปุ่นที่ต้องการลงทุนในภูมิภาคอาเซียน เพื่อเพิ่มผลกำไรจากบริการที่ปรึกษา บริการจัดทำรายงานการวิจัยข้อมูลและจากธุรกิจบริการสมาชิก
ASIA ยันไฟไหม้ห้างเซียร์ไม่กระทบ 
นายกำพล เตชะหรูวิจิตร ประธานกรรมการและกรรมการผู้อำนวยการ บริษัท เอเชียโฮเต็ล (ASIA) แจ้งว่า เหตุไฟไหม้ที่ศูนย์การค้าเซียร์ รังสิต (เซียร์ พร็อพเพอร์ตี้) เมื่อวันที่ 13 ม.ค. 2556 ไม่ส่งผลกระทบใดต่อศูนย์การค้า และได้เปิดให้บริการตามปกติแล้ว 
ทั้งนี้ เหตุการณ์ครั้งนี้เกิดขึ้นในส่วนที่เป็นโกดังเก็บของ ตั้งอยู่ภายนอกอาคารศูนย์การค้าเซียร์ รังสิต มีสภาพเป็นโรงเรือนหลังคาสังกะสี สูง 2.20 ม. กว้าง 4 ม. ยาวประมาณ 30 ม. ภายในรับฝากโต๊ะเก้าอี้เก่าของลูกค้า ไฟไหม้ตัวโรงเรือนเสียหายทั้งหมดมูลค่าประมาณ 2 แสนบาท และผนังอาคารศูนย์การค้าด้านที่ติดกับสถานที่ไฟไหม้มีคราบเขม่าควัน ต้องซ่อมและทาสีผนังอาคาร ค่าใช้จ่ายประมาณ 2 แสนบาท รวมความเสียหายอื่นๆ ประมาณ 6 แสนบาท เล็กน้อยมากเมื่อเปรียบเทียบกับมูลค่าสินทรัพย์ทั้งหมดที่ 5,200 ล้านบาท โดยทั้งหมดอยู่ในความคุ้มครองของบริษัทประกันภัย
AOT ประกาศรับผู้อำนวยการใหญ่
นางสุภาภรณ์ บุรพกุศลศรี รองกรรมการผู้อำนวยการใหญ่ บริษัท ท่าอากาศยานไทย (AOT) แจ้งว่า บริษัทมีความประสงค์จะรับสมัครบุคคลเพื่อคัดเลือกเข้าดำรงตำแหน่งผู้อำนวยการใหญ่ ทอท. ระหว่างวันที่ 17–30 ม.ค. 2556 
STHAI ตั้งซีอีโอคนใหม่ 
บริษัท ซันไทยอุตสาหกรรมถุงมือยาง (STHAI) แจ้งว่า ที่ประชุมคณะกรรมการเมื่อวันที่ 11 ม.ค. 2556 ได้มีมติแต่งตั้งนายธนา เอื้อวิทยา ให้ดำรงตำแหน่งเป็นประธานเจ้าหน้าที่บริหาร (ซีอีโอ) ของบริษัท มีผลตั้งแต่วันที่ 1 ก.พ. 2556 เป็นต้นไป